Телеграм канал ELTUZ - eltuzz\nТелеграм канал 'ELTUZ'\n5'439 просмотров на пост\nEl og’ziga elak tutma!\n+46 76 595 45 52\nМурожатлар учун: @EltuzBot\nДИҚҚАТ!!! Комментларда сўкиниш, бировни ҳақорат қилиш қатъиян тақиқланади. Комментлар ўчирилади ва қоидани бузганларга чеклов қўйилади! Илтимос, соғлом баҳс олиб бори\n: 6'127 | на пост: 5'439 | ER: 88.8%\n2020-10-24 09:27:06 | Показать пост 3'777\nТаниқли ëзувчи Расул Ҳамзат билан боғлиқ бир ҳикояни эсладим бугун. Расул Ҳамзат бир тоғ қишлоғига бориб, бир кампирдан 270 та қарғишни ëзиб олибди. Улар ичида энг даҳшатлиси\n“Илойим она тилингдан ажраб қолгин” деган маънода эди.\nМана сиз билан ўз она тилимда тиллашаëтган эканман, демак она тилим тирик. Демак, бизни ҳеч ким тилингдан ажралиб қол, дея қарғамаган.\nАммо лекин ва яна аммо. Кеча Мозори шарифлик ўзбек бизнесмен Элтузга мурожаат қилди.\nБир миллион доллар тўлаб сотиб олган тухумларини Хоразмдаги божгирлар фурасига ортишга тақиқ қўйишибди. Мени божгирларнинг қонунсиз ҳаракатидан кўра Мозори Шарифдаги ўзбек бизнесменнинг Қўшкўпирдаги бизнесмен билан рус тилида шартнома тузгани ҳайратга солди. Яна ҳам тўғрироғи шартнома рус ва инглиз тилида тузилган. Нега бундай? Бу давлатнинг тили йўқми?\n2020-10-21 03:47:36 | Показать пост 7'383\n19 октябрь куни журналист Бобомурод Абдуллаев фейcбукдаги саҳифасида Бош прокурор Ниғматулла Йўлдошевга мурожаат қилиб, унга Давлат хавфсизлик хизмати терговчисининг таҳдидлари ҳақида гапирди.\n2020-10-21 02:55:24 | Показать пост 5'997\nБобомурод Абдуллаев сўзларига кўра, уни 19 октябрь куни соат 10 да ДХХ Тергов бошқармаси катта терговчиси Мансур Эргашев сўроқ қилиш учун чақиртирган.\nБобомурод Абдуллаев ДХХ бош бошкармасига иккинчи адвокати Арслон Шоймардонов билан бирга борган. Аммо у терговчига адвокати Сергей Майоров ҳарбий судда иштирок этаётгани боис кела олмаслигини айтиб, терговни бошқа кунга қолдиришни илтимос қилган.\nАбдуллаевнинг таъкидлашича, адвокат Майоров жиноят иши материаллари билан танишган ягона адвокат, шунинг учун унинг сўроқ жараёнида иштирок этиши жуда муҳимдир.\nАбдуллаев билан 1,5 ойдан кўпроқ вақт олдин шартнома тузган адвокат Арслон Шоймардоновга эса ҳанузгача журналистга қарши қўзғатилган жиноят иши материаллари билан танишиш имконияти берилмаган.\nШундан сўнг Мансур Эргашев кабинетдан чиқиб кетган ва бошқа бир одам билан бирга қайтиб келган. Абдуллаевнинг айтишича, Мансур Эргашев ҳамроҳлигида кабинетга кириб келган ва ўзини бўлим бошлиғи дея таништирган Баҳром Каримов унга нисбатан эҳтиёт чорасини ўзгартириб, ҳибсга олиш билан таҳдид сола бошлаган. У журналистни терговга тўсқинлик қилишда айблаган.\nБобомурод Абдуллаев ўз видеомурожаатида ДХХ ходими Баҳром Каримов адвокат Арслон Шоймардоновни ҳам ҳақорат қилгани, уни “соя” ва “сурат” деб атаганини билдиради.\nБаҳром Каримов журналистдан 19 октябрь куни Тошкент вақти билан соат 16 да адвокат Сергей Майоров билан бирга, ҳатто унинг ёқасидан судраб олиб келиб бўлса ҳам яна сўроққа келишни талаб қилди.\nАбдуллаевнинг фикрича, ДХХ терговчиси адвокат Майоров шу куни ҳарбий суд мажлисида бўлиб, у ердан чиқиб кела олмаслигини билгани ҳолда шундай талаб қўйган.\nАбдуллаев ДХХ терговчиси уни тергов тадбирларига тўсқинлик қилишда айблаш учун шундай баҳоналар ўйлаб топаётганини таъкидлади.\n“Менга ва адвокатимга нисбатан таҳдид ва ҳақорат учун Баҳром Каримовга чора кўришни, уни тергов ишидан четлаштиришингизни сўрайман”, дейилади журналистнинг Бош прокурор Ниғматулла Йўлдошевга мурожаатида.\nБу воқеадан бир кун олдин, 18 октябрь куни Бобомурод Абдуллаев Президент Шавкат Мирзиёев унга Тошкент шаҳридан 3 хонали квартира совға қилганини жамоатчиликка билдирган эди.\nПрезидентни ҳақоратлаш ва конституциявий тузумга тажовуз қилиш айби билан устидан жиноят иши очилган журналист Бобомурод Абдуллаев Ўзбекистон сўрови билан Қирғизистонда қўлга олиниб, 2020 йилнинг 22 августида Узбекистонга экстрадиция қилинганди.\nУ махсус ҳарбий самолётда Тошкентга олиб келиниб, Давлат хавфсизлик хизмати ходимлари томонидан саккиз соат сўроқ қилингач, уйига қўйиб юборилганди.\nМамлакатга қайтарилиши билан дарҳол жиноят иши махфийлаштирилди, шу сабабли Бобомурод ва унинг адвокати Сергей Майоров тергов жараёни тўғрисида қўшимча маълумот беришмайди.\nБобомуроднинг Бишкекда журналистларга айтишича, “Қора мерган” тахаллуси остидаги мақолаларни ёзганликда гумон қилиб, Тошкентнинг Мирзо Улуғбек тумани суди 23 июль куни унга нисбатан “сиртдан айблов эълон қилган”.\nТелеграмдаги “Қора мерган” аккаунти президент Мирзиёевнинг қариндошлари ва куёвларига қарши жиддий айбловлар акс этган изоҳларни чоп этган эди. Бобомурод Абдуллаев бу аккаунтига ҳеч қандай алоқаси йўқлигини бир неча бор таъкидлаган.\n2020-10-21 02:55:22 | Показать пост 4'629\n2020-10-17 06:22:44 | Показать пост 7'007\nСамарқанд ҳокими Эркинжон Турдимов "Ўзбек хотин қизларини чўри бўлишга ўқитишимиз керак" деди. Яъни уйни супур сидир қиладиган қул. Бугунги ваъз жумладан айни таклифга жавоб йўллайди.\n2020-10-17 06:06:51 | Показать пост 7'067\n1. Анави эр хотинига бўқ едирмаган. Ну, едиргану аммо ивирсиқ хотиннинг ўзи айбдор. 2. Турдимов оқсоч демаган. Дегану, аммо у ҳамма ўйлаган нарсанни кўзда тутмаган. 3. Мендирман Жалолодиддин киносида ўғирлиқ бўмаган. Бўлгану, фақат бошида ўғирлашган, кейин ўғирламай қўйишган. 4. Лазиза интервью олган аëл аслида эркак. Ну олдин эркак бўгану кейин чукини тагидан кестириб ташаган. 5. Қирғизстонда президент ағдарилмаган. Ну ағдарилгану, аммо сизлар ўйлагандай эмас. Ўзи кетмоқчи. 6. Тожикистон президенти сайланди. Аслида сайланмайди шундоқ умрбод лавозим даласига қозиқдай қоқилган.\nБошқа хабарлар йўқ. Бору лекин хабаргаям ўхшамайди. Масалан Дубайнинг иккинчи, ë биринчи валиахди ўз оқсочлари билан Бухорода ов қилишга кепти. Бир сен кам эдинг бахтимиз тугал бўлишига.\nМана бу гап эса ҳабардан кўра, кесатиққа ўхшайди. Хозир, қамоқда ëтган Гулнора Каримованинг телекомуникация бўйича корупцион жиноятларига шерик дея кўрилган бош вазир Арипов коррупцияга қарши чиққанларни "Популист" деди. Унга қараб блогерлар, ўзинг популист дейиши билан хисоб бири-бир бўлиб ҳаммаси унутилди.\nБлогер Далиевнинг ëзишича, Зангиотада свет ўчиб, Ковид центр ужас кино бўпти. Кислород уланганлардан 300 таси нарëққа сурворипти. Мен бунга сира ишонмадим. Зангиота тўла генератор бўлса. Свет ўчиши билан шессекундда генераторга уланадику. Қолаверса “Қутлуғ қон” видеофильмидаги Нури айтганидек “ҳар дардни худо беради.” Ажали етган свет ўчмасаям ўлаверади.\nКамчаткада ўзбек аëл 53 яшар ўзбек эркакни ўлдириш учун 100000 рублга қотил ëллади. 20 минг аванс оган қотил ниятидан қайтиб полицияга борди. Полиция эса бу ўзбек аëл учун қотилликни театр қилиб саҳналаштириб берди. Бу ўзбек хотин қамағда. Гўрда ҳеч ким йўқ. Ўзбек камчаткада ҳам ўзбек.\nСолиқ идорасида штат қисқарди. 1200 солиқчи ишиз қолди. 1200 оилада қозон қайнамайди энди. 1200 оила йўқсул ва сафил. Қайғур элим.\nСирдарёда уй эгаси газ учун қарз тўланишини сўраб келган назоратчини сўйиб ташади. Назоратчи гўрда. Қарздор қамоқда. Назоратчининг тўрт боласи етим қолди.\nЎрта Чирчиқ туманининг тиш тирноғигача қуролланган ИИБ ходимлари 9 октябр тунида 124 нафар жиноятчини қўлга олишди. Ватанимиз энди бемалол ухласа бўлади. Жиноятчилар қамағда. Бу оламшумул жиноят нима. Ким кимни ўлдирди ëки қайси мулозим бонкани ўмарди? Бу саволга жавоб берган подполковник "бундан ҳам оғир жиноят" деди. Қўлга олинган бу ëвуз ниятли 124 киши 9 октябр тунида хўроз уриштирибди. Яшасин дунëдаги энг қўрқмас милиса!!! Ўзбекистон миршаблари хўррозлар ҳимоясида хушëр турибди.\n2020-10-16 04:07:46 | Показать пост 6'080\nЎнта роман ёзай, элликта шеърий тўпламим нашр этилсин, ёзганларим дунёнинг барча йирик тилларига таржима қилинсин, милён нусхада китоб бўлсин, майли, лекин она халқим дарди-машаққатини ёзмасам, қийинчиликларини қаламга олмасам, оддий ўзбекнинг тақдирига куюнмасам, қалблардаги эрк истагини ошкор этолмасам ёзувчи ҳам, шоир ҳам эмасман, бир тийинман, сариқ чақаман, нолман, йўқман, ҳеч кимман. … Ҳе, кийган қиммат кастиминг, таққан силлиқ бўйинбоғингдан ўргилдим. Халқим деб бўғзини йиртадиган ёзувчи одам ҳам шунақа кийинадими? Рауф Парфи қанақа кийинганини кўрмаганмидинг? Бунақа пўрим кийиниб кимнинг зиёфатига бормоқчисан, зиёфатда кимни мақтамоқчисан? Семирганингни қара. Иккала бетинг қизларникидай лўппи. Ҳеч жаҳонда мазлум халқнинг шоир-ёзувчиси ҳам семирадими? Бунақасини энди кўришим.\n2020-10-16 03:48:21 | Показать пост 5'669\nМен қандай шоирман, ҳақни ёзмасам,\nМен қандай шоирман, дилни ёқмасам,\nМен қандай шоирман, халққа боқмасам,\nШу ожиз ҳолимга шоирманми мен?\nВиждоним қийнайди, умидим сўнмас,\nХалқимнинг оғриғин, ноиблар кўрмас,\nЖадидлар руҳлари, исёндин қўймас,\nПорахўр кимлигин биламан, жимман,\nЮртфуруш, сотқинни биламан, жимман,\nШунчалар қўрқоқлик, мен ўзи кимман,\nИлимсиз жамият қандай юксалар,\nСохтакор ғамхўрлик, тўхтатинг етар,\nХалқпарвар, йигитлар мусофир кетар,\nҲар қандай илимдан мудраб оқсадик,\nҲадиксиз, юрмадик, шаҳдам бормадик,\nМаддоҳнинг юзига, тупроқ тортмадик,\nЁзғувчи мирзолар, ҳақни ёзмаслар,\nҲақ сўзни, ҳайқириб айта олмаслар,\nЭврилиш, бўлмоқда наҳот билмаслар?\nҚасамхўр тўралар, қалашиб кетди,\nМинбарда халқ дарди, айтилмай битди,\nАдолат шамширин, каззоблар тутди,\nБу турон ўлкаси, кимларни кўрди,\nҚашқирлар, ўтмишда ботирин қирди,\nҚатағон зулуми, таназзул сурди,\nАёллар мардикор, бошларин эгмиш,\nНочорлик кўпайиб, қулликка тенгмиш,\nОжизлар ноилож жисмини ёқмиш,\nВаъдалар азондан янграйди тинмай,\nАмалсиз режалар, ҳисобин қилмай,\nЮрибман, ё ўлик, тиригим билмай,\nМуғомбир кимсалар, амални қучди,\nХалқ дарди, қўзғолиб, байтларга кўчди,\nЁлғонлар кўксимга - ўқдайин санчди,\nМагар мен ёзмасам, кечирмас халқим,\nҲаққингни талаб қил, тортинма халқим,\nЧин ўғлинг бўлмасам, кечирма халқим,\nИчимни кемириб ўртойдир нафрат,\nЖўмардлар, йўқ элда ўлгандир журъат,\nБу қандай зулматдир - бу қандай зулмат,\nШу ожиз ҳолимга шоирманми мен?!\n2020-10-14 04:29:36 | Показать пост 6'242\nАслида Ихтиёр Абдуллаев ишини уч ойдан кейин судга йўлласа бўларди, аммо ишнинг чўзилишидан Зоир Тоирович манфаатдор эди. Шунинг учун Ихтиёр Абдуллаев иши 2020 йил бошигача узайди.\nЗоир Тоирович ғаразли манфаатларидан кўплаб бегуноҳ одамлар зарар кўрди. Лекин у ҳар гал ўқнинг учини Отабек Умаров томон бурарди – мен Отабек Умаров топшириғини бажаряпман, деб сувдан чиқарди.\nАлалоқибат Отабек Умаров ўзига кўплаб душман орттирди. Отабек Умаров маълумотларни ўз манфаати йўлида фойдаланишга одат қилган одамни ёнига олганди. Содда куёв қўйнида илонни иситарди.\nЮқоридаги фактлардан вақт ўтиб Ботир Турсунов, Рустам Иноятов, Абдулла Арипов, Зайнобиддин Низомиддинов, Очил Раматов хабардор бўлишди ва бу унинг охири бўлди.\nНима қилиб қўйганини тушуниб етган Зоир Тоирович мамлакатдан қочишга уринди, аммо унинг самолёти ярим йўлдан ортга қайтарилди. Шунга қарамай, Зоир Тоирович тўплаган материаллар афтидан ўз манзилига етиб борганга ўхшайди (ДХХ айғоқчилари рўйхати, Шавкат Мирзиёев ва оиласи иши Туркияга етиб бориши ва катта пулга мухолифатчи Муҳаммад Солиҳга сотилиши керак эди).\nБу орада “Қора мерган”нинг пайдо бўлгани ва у орқали Зоир Тоирович эгалик қилган маълумотларнинг матбуот юзини кўраётгани кузатилмоқда.\nЛекин кичик одамимиз жазодан қутулиб қолди ва ҳозир маълумот тўпламоқда.\nУ ва ҳомийлари куёвлар ва уларнинг қариндош-уруғларини президентдан узоқлаштиришга муваффақ бўлди. Эндиги нишон – Шавкат Мирзиёевнинг рафиқаси Зироатхон Ҳошимова ва унинг клани.\nҲаммаси синалган схема бўйича боряпти. Ислом Каримовнинг қандай яккалаб қўйилгани эсга олинса, манзара ва мақсадлар ойдинлашади.\nБу “Элтуз”га келган мактуб-мақоланинг иккинчи қисми эди. Мабодо сиз бу борада нимадир қўшимча маълумот билсангиз, биз билан боғланиб баҳам кўринг.\n2020-10-14 04:29:36 | Показать пост 5'533\nОтабек Умаров гуруҳига у билан яқин бўлиб олган ходимлар тиқиштирилди. Махсус хизматлар оперлари, биринчи навбатда, Жаҳонгир Эгамов, Ихтиёр Абдуллаев ва қолганларни айнан ўзлари назоратлари остида ушлаб туришга Отабек Умаровни кўндиришди.\nЎзбекистон Республикаси ДХХсининг ташландиқ тергов изолятори эшиклари уларга очиб берилди. Ана ундан кейин бу оперлар тергов – оператив гуруҳи аъзоларининг ўзларига қарши “уруш” бошладилар. Аниқроғи, тергов – оператив гуруҳи аъзоларини ёппасига ёллаш бошланди.\nЁллашга нолойиқ ёки Отабек Умаровга ва президентга тўғридан-тўғри маълумот етказиб бера олувчи муҳим ходимларга қарши компроматлар уйдирилди ва бу компроматлар Отабек Умаров қўлига топширилди.\nТажрибасиз Отабек Умаров эса кўзини чирт юмиб, уларни махсус гуруҳдан четлатди. Шундай қилиб, махсус хизматлар оперлари махсус гуруҳни тўлиқ назорат қила бошлади.\nКичкина одамнинг катта ишлари\nАниқроғи, оддий тезкор ходим Зоир Тоирович гуруҳни жиловлаб олганди. Зоир Тоирович яшин тезлигида махсус гуруҳнинг раҳбарларини ҳам қўлга олди.\nЖаҳонгир Эгамов, Ихтиёр Абдуллаев, Ашраф Эшонхўжаев ҳибсга олинган илк кунларда Зоир Тоирович уларнинг ҳар бири билан шахсан оператив суҳбатлар ўтказди. У ўз ишини битириб бўлгандан кейингина гумондор шахслар билан суҳбатлашиш имкони бошқа ходимларга берилди.\nЖаҳонгир Эгамов, Ихтиёр Абдуллаев ва Ашраф Эшонхўжаев билан суҳбатлардан кейин Зоир Тоирович махсус гуруҳга алоқаси бўлмаган ўз яқинлари билан номаълум манзилларга қатнай бошлади.\nИшонч билан айтиш мумкинки, Ихтиёр Абдуллаев президентдан яширган материалларни (президентга қарши компроматлар ва ҳукуматнинг юқори эшалонларида ДХХга ёлланган шахслар рўйхати ва бошқа ҳужжатлар) айнан Зоир Тоировичда сақланмоқда.\nМахсус гуруҳ юзлаб ДХХ, ИИВ, прокуратура ва бизнес вакилларини ДХХ тергов изоляторига чақиртирди. Уларнинг кўпчилиги билан айнан Зоир Тоирович суҳбатлашди.\nТартибга мувофиқ, терговдаги шахс билан оператив ходим cуҳбатидан кейин терговчи терговини ўтказиши керак. Аммо Зоир Тоирович тажрибасида бу тартиб нари борса 100 тадан 10 ҳолатда кузатилди.\nБу кампания пайтида Зоир Тойирович Ботир Турсунов, Ойбек Турсунов ва Улуғбек Турсуновга қарши кўплаб компроматларни Отабек Умаровга сиздирди. Бир вақтнинг ўзида ўз одамлари орқали уларга Отабек Умаровга қарши компроматларни сиздириб борди.\nШу билан бирга, ДХХ ва ИИВдаги ёлланган ходимлар орқали ўзига ёқмаган ходимлар ва бизнесменлар ҳақида умумий маълумотларни ошкор этди.\nИхтиёр Абдуллаев тергови бораркан, ОАВда Отабек Умаров, Ойбек Турсунов ва президентнинг бошқа оила аъзолари ҳамда президентнинг шахсан ўзига қарши чиққан мақолаларни эслайсизми?\nБу айнан Зоир Тойирович хизматлари туфайлидир.\nЗоир Тоирович ва унинг ҳомийлари режасига мувофиқ, кампания сўнггида майдонда на Отабек Умаров, на Ойбек Турсунов ва на ДХХ раиси Абдусалом Азизов қолиши керак эди. У мақсадли равишда ДХХ раиси Абдусалом Азизовни Отабек Муродов ва Ихтиёр Абдуллаевга боғлади ва шу йўл билан Ихтиёр Абдуллаев ва бошқалар ҳақида маълумот тўплаган асосий шахс сифатида ўзини президентга яқинлаштиришга уринди.\nРустам Иноятовнинг Шавкат Мирзиёевга таъсир кучини жуда яхши билган ЗоирТоирович вақт ўтиб МХХ собиқ раиси, унинг оиласи ва яқинларига қарши маълумотлар тўплаш ва уларни бир пайтнинг ўзида ҳам Отабек Умаровга ва ҳам ўз танишлари орқали Ойбек Турсуновга сиздиришни йўлга қўйди. Матбуот ҳам четда қолгани йўқ.\nХўш, нега Зоир Тоирович Рустам Иноятов остини ковлай бошлади?\nИшончли манбага кўра, Рустам Иноятов унга қарши етарли компроматларни керакли жойларга топширган эди. Ҳомийлари Зоир Тоировичга ДХХ раисининг биринчи ўринбосари вазифасини олиб беришни зимдан ваъда қилишганди. Лекин қайси бир паллада ҳомийлар ундан юз ўгирдилар. Сабаби, ит ўз эгасини қопмоқчи бўлганди.\nШундай қилиб, кичкина одам қисқа вақт ичида чексиз маълумотлар базаси ва катта маблағга эга бўлди.\nИхтиёр Абдуллаев ва шерикларига қарши кампания пайтида пора эвазига катта бойлик тўплаган Зоир Тоирович уларни бугун моҳирлик билан яширмоқда.\n2020-10-14 04:29:35 | Показать пост 5'287\nПрезидентнинг куëвлари бир-бири билан низолашмоқда. Президентнинг хотини Зироат Ҳошимова эса Иноятов назоратида. Бу иддаолар устига қурилган тахминлар бугунги кўрсатувда.\nПрезидент Шавкат Мирзиёевнинг энг ишонган давлат амалдорлари МХХ (ҳозирги ДХХ)нинг собиқ раиси Рустам Иноятовнинг жосусларидир. Бундай ақл бовар қилмас иддао билан “Элтуз”га мактуб йўллаган шахс ўзининг “ҳукуматда муҳим вазифа” бажаришини ўткан сафарги кўрсатувда таъкидлаган эди.\n«Ҳукуматда муҳим вазифа» бажарувчи аноним шахс йўллаган мактуб икки қисмдан иборат.\nМактубда, шунингдек, Ўзбекистон ҳокимиятининг юқори эшелонларида президент Каримов ўлимидан сўнг юз берган эврилишлар таҳлил қилинган.\nАйни пайтда Ўзбекистон бошқарув элитасининг ëпиқлиги боис барча иддаоларни текшириш имкони йўқ. Аммо биз тақдим этилаётган маълумотларнинг Ўзбекистон келажагига таъсири ва потенциал аҳамиятини инобатга олиб, мактубниниг иккинчи қисмини эътиборингизга ҳавола этамиз. Ҳукм чиқариш азиз ўқувчиларга, маълумотни текшириш Ўзбекистон ҳуқуқ-тартибот идоралари эътиборига ҳавола. Мактуб-мақола “Зироат Ҳошимова ва унинг куëвлари” дея сарлавҳаланган.\nКим Шавкат Мирзиёевга катта куёви Ойбек Турсуновни президент администрациясига қўйиш маслаҳатини берган бўлса, куёвнинг характери қандайлигини ва бундай тайинлов қандай оқибатларга олиб келишини яхши биларди.\nКим Ойбек Турсуновнинг акаси Улуғбекни ички ишларга қайта тиклашни тавсия қилган бўлса, оқибатлари нима бўлишини жуда яхши биларди. Бундай ташаббуслар фақат бир мақсадни кўзлаганди – президент обрўси ва эътиборини тушириш.\nУлар ака-укалар ҳалол ишлай олмасликлари ва ўзганинг мулкини тортиб олишдан бошқасига ярамасликларидан яхши хабардор эдилар. Ёшлигидан товламачиликка ўргатилган шахснинг қўлидан бошқа иш келмайди. Бугун матбуот ака-укаларнинг қилмишлари тўғрисидаги анчайин тўғри маълумотларга тиқилиб кетган.\nКичик куёв Отабек Умаров масаласида ҳам айни услуб қўлланилди: оператив ва тергов иши ҳақида заррача тасаввурга эга бўлмаган ғўр йигитга хавфсизлик хизматида масъулиятли вазифа топширилди.\nОтабек Умаровнинг мутлақо тажрибасизлиги ва унга келадиган маълумотлар оқими чекланганини олдиндан билган бизнинг қаҳрамонлар – Зайнобиддин Низомиддинов, Абдулла Арипов ва Очил Раматов ўз таниш-билишларини ишга солиб, Отабек Умаров атрофига хавфсизлик хизмати ходимларини жойлаштира бошладилар.\nОтабек Умаров болалигидан жамоатчилик эътиборидан четда ўсди. Аммо у ҳақда на Қўқонда ва на Тошкентда маълумот деярли бўлмаганидан унумли фойдаланишди.\nЕтарли билимга эга бўлмаган, узоқни кўра олмаган ва бир-бирига адоват руҳида бўлган Ойбек Турсунов ва Отабек Умаров ашаддий душманларга айланди ва бир-бирини ғажиб тамом қилди.\nАҳвол шу даражага етганки, улар ўртасидаги адоватни ҳаттоки президентнинг уринишлари ҳам тўхтата олмайди. Икки куёв аввал бошданоқ уларнинг ҳар бир қадами президент имижига таъсир қилишини яхши тушунишлари керак эди.\nАфсуски, Ойбек ҳам, Отабек ҳам бу оддий ҳақиқатни англайдиган даражада онгли эмас. Бу ерда уларга ўрнак сифатида Рустам Иноятовнинг ўғли Шариф Иноятовни мисол қилиб келтириш мумкин.\nКошки икки куёв у каби узоқни кўра билсалар ва сабрли бўлсалар эди. Кичик давраларда икки куёв Шариф Иноятовни қанчалар ёмонлашмасин, бирор бир жиҳатдан унга тенглаша олишмайди.\nАбдуллаевга қарши кампания\n2019 йил бошида Ихтиёр Абдуллаев ва Отабек Муродов гуруҳларига қарши кампания бошлатилди.\nУлар содир этган жиноятларни тафтиш қилиш бўйича ташкил этилган махсус гуруҳга президент ўз куёви Отабек Умаровни бошлиқ қилиб қўйди. У ёш ва тажрибасиз бўлган куёвининг аллақачон махсус хизматлар ходимлари таъсири остига тўлалигича тушиб қолганини билмас эди.\n2020-10-14 03:59:39 | Показать пост 4'827\nЭридан калтак еган аёл ИИБга мурожаат қилди. Аммо ИИБ нега жим?\n3 октябрь куни Самарқанд вилоятининг Пастдарғом тумани Намозгоҳ маҳалласида истиқомат қилувчи 41 ёшли эри Икром Қаюмовдан калтак еган 32 ёшли Нигора Ҳакимова ҳушидан кетди.\nБу сафар қўни-қўшни ҳам ёрдамга келмади. Чунки бу ҳол улар учун янгилик эмас эди. Бу хонадонда ҳар икки-уч кунда қий-чув, тўполон, уруш-жанжал бўлиб туради.\n2020-10-14 03:58:56 | Показать пост 4'635\nРостан ҳам қирғизлар бошлиқнинг олдида бизга ўхшаб бўйнини қисиб, урушда енгилган қанжиқ итдай бўлиб юрмайди. Мана, масалан, Ўш шаҳри кенгаши раиси Жапар...\n2020-10-14 03:52:07 | Показать пост 4'580\n3 октябрда Навоий вилоятининг Қизилтепа тумани “Янги ҳаёт” маҳалласи ҳудудида жойлашган фермер хўжалиги раҳбари Ж.Н. ишчиси С.Ш.ни сазойи қилиб, таҳқирлаб, дарахтга боғлаб кетди.\nИжтимоий медианинг ўзбек сегментида бу “самосуд” видеоси тарқалгани ортидан фермернинг қилмишига ИИБ эътибор қаратди.\nФермер қўлида ишловчи бошқа ишчининг айтишича, воқеа кундузи тушдан сўнг содир бўлган. Ёлланма ишчи С.Ш. сал олдин фермер хўжалиги раҳбари Ж.Н.ни ҳақорат қилган.\nБу қонунбузарлик юзасидан “Элтуз” мухбири ИИБ ва маҳалла ходимлари, фермер хўжалигида ишлайдиган бошқа бир ишчининг фикрлари билан қизиқди.\nИшчининг айтишича, С.Ш. икки йилдан буён Ж.Н.нинг қўлида ёлланма мавсумий ишчи бўлиб ишлайди. Яқин кунлардан буён фермер билан ўртасида гап қочиб юрган.\nСуҳбатдошнинг айтишича, С.Ш. кўп ичади ва ичганда ўзини билмай қолади. Ўша куни, яъни 3 октябрда ҳам у маст бўлган. Фермерни куракда турмас сўзлар билан ҳақорат қилган. Бу воқеага бошқа ишчилар ҳам гувоҳ бўлган. Ж.Н. жаҳл устида ишчисини калтаклаб, қаёққадир кетган. Бу орада С.Ш. жанжал бўлган ерда ухлаб қолган.\nҚизилтепа тумани ИИБга яқин мулозимнинг айтишича, ғазабланган фермер қўшни фермер хўжалигида ишлайдиган тракторчи билан қайтиб келиб, С.Ш.ни ўласи қилиб уриб, кейин уни трактор тиркамасига чиқарган (“Элтуз”га тақдим этилган видео айнан тиркама устида олинган).\nЖ.Н. ҳамма ёғи қон, бўйнига ип боғлиқ С.Ш.ни фермер хўжалигидан узоқ бўлмаган ердаги дарахтга боғлаб кетган. Бу пайтда С.Ш. ўзида бўлмаган. Тахминан бир соат ичида С.Ш. ўзига келган ва гувоҳлар ёрдамида туман шифохонасига ётқизилган.\nБу воқеага оид видео 7 октябрда ижтимоий тармоқларда тарқалади. Кенг жамоатчилик эътиборига тушгандан сўнггина бу иш назоратга олинган.\nУнгача на маҳалла нозири, на ИИБ бундан хабар топмаган. Қолаверса, шифохонада С.Ш. ҳолати ёмон бўлишига қарамай, тиббий экспертиза тайинланмаган.\nИИБга яқин мулозимнинг хабар беришича, ҳозир “самосуд” воқеаси юзасидан жиноят иши қўзғатилиб, суриштирув ишлари олиб борилмоқда.\n“Элтуз” мухбири “самосуд” қаҳрамонлари бўлган фермер ва ишчининг ўзи билан боғлана олмади.\nСўнгсўз ўрнида айтиш мумкинки, Ўзбекистонда бунга ўхшаш воқеаларни видеога олиш янгилик бўлмай қолди. Бозорда чек тарқатувчи фарғоналик аёл, ўз уйида эри билан бегона аёлни ушлаб олган ва уни қўшнилари билан калтаклаган хоразмлик хотин, ҳайдовчиларни “сотиб” юрган хоразмлик аёлнинг улар томонидан калтакланиши…\nХуллас, бундай воқеаларга мисолларни кўплаб келтириш мумкин.\n2020-10-14 03:51:51 | Показать пост 4'344\n2020-10-14 03:22:30 | Показать пост 4'709\nКеча селекторда Бош вазир Абдулла Арипов Монополияга қарши курашиш қўмитаси раиси Нажмиддин Шариповни танқид қилиб, уни популизмда айблабди. Масала — «Ўзавтомоторс» иши.\nМанбанинг айтишича, селектор кун тартибидан «Ахборот муҳитидаги ҳолат, матбуот котибларининг фаолияти самарадорлиги, улар томонидан ахборот манбалари билан ишлашдаги муаммо ва камчиликлар тўғрисида» мавзу ҳам жой олган.\nЙиғилишнинг шу нуқтасида Бош вазир Шариповни танқид остига олиб, унинг раҳбарлигидаги қўмита томонидан эркатой «Ўзавтомоторс»га нисбатан кўрилаётган чораларни популизм, дея баҳоланганмиш.\nАйтишларича, текшириш натижалари бўйича чет эл консалтинг компанияларнинг хулосасини олмаган ҳолда қўмита махсус комиссияси хулоса чиқарган.\nПопулизм? Яқин орада шу сўзга яна қаерда дуч келдик? Ҳа, эсладим, «Ўзавтомоторс» депутат Расул Кушербаевни популизмда айблаганмиди? Демак Монополияга қарши курашиш қўмитаси «Ўзавтомоторс»нинг бир ўзи билан курашмаяпти, унинг орқасида ҳукумат турибди.\nҚачондан давлат органининг назорат функциясини бажаришда чет эл консалтинг компанияларнинг хулосасини олиш талаби пайдо бўлиб қолди. Тушунарсиз. Қонун талабими бу, жаноб Бош вазир?\nРасул Кушербаев, қўмитадаги 5-6 нафар ходим, майли, раиси Шарипов ҳам популист экан, шунчаки Ютубда эълон қилинган суд репортажи остидаги изоҳларни ўқинг. Наҳотки, бир гуруҳ манфаати халқ иродасидан устун турса?\nБир яхши инсон айтган: тушкун бўлма, бу — кураш майдони. Халқ фаровонлигини кўзлаб қадам ташлайдиганлар йўқ эмас, аммо унга қаршилар ҳар жойда ва вақтда топилган. Масала эса халқ манфаатини ўйлайдиган гуруҳи қанча эканида. Агар консерватив қадамлар кўпайиб, ислоҳотчилар ҳукуматдан четлаштирилса, ваъда бериб айтаманки, аниқ «суриш керак» бўлади. Чунки биз яна 2015 йилга қайтамиз.\n2020-10-14 03:22:25 | Показать пост 4'564\n2020-10-12 20:14:07 | Показать пост 8'074\n"Эй жон - Алламжон!"\nËстиқдай бу тадқиқотни билгичлар “Элтуз” сайтидан ўқиб олиши мумкин. Мен эса бу тадқиқотдаги тафсилотларни театр саҳнасида қўйилган спектакль каби кўрсатиб бераман.\nВидео/гифка, 200 сек, IMG_1883.MP4\n2020-10-10 04:23:08 | Показать пост 6'854\nҚани айтингчи, бугунги кунда Ўзбекистонда бу оқсоч (IZAURA)лар хизматига талабгор бўлган оилалар сони қанча ёки умумий аҳоли сонидан неча фоизини ташкил этади?!\nБу талабгорлар сони кўпайиб бораётганлигини қандай асослайсиз?!\n2020-10-10 01:00:04 | Показать пост 6'775


23 январ 2021, Тошкент вақти: 09:03\nАввалги кунлардагидан фарқли ўлароқ, чоршанба кечқурун ва пайшанба куни эрталаб парламент биноси олдида ўтказилган намойишда зўравонликлар юз бермади. Бош вазир истеъфосини талаб қилаётган мухолифат тарафдорлари парламент биноси олдида узоқ муддат қолиш мақсадида чодирлар ўрнатди.\nВенгрия парламенти биноси олдида чоршанба куни тунда сурункасига учинчи кун норозилик намойиши бўлди. Вазиятни назорат қилган полиция кучлари намойишчиларга қарши кўздан ёш оқизадиган газ ишлатди.\nСўнгги кунлардаги намойишлар 1956 йилда Венгрияда амалга оширилган қўзғалондан кейин содир бўлаётган энг мудҳиш намойишлар экани айтилмоқда. Бу норозилик намойишлари апрель ойида ўтказилган сайловда ғолиб чиқиш учун бош вазир Ференц Дюрчан мамлакатда қўлга киритилган иқтисодий ютуқлар ҳақида ёлғон гапирганини тан олгани ҳақидаги маълумот ОАВ орқали оммага ошкор қилингандан сўнг бошланган эди.\nВенгрияда бундай тартибсизликлар рўй бераётганидан ҳамма хайрон. Чунки шу пайтгача кўпчилик Венгрияга коммунистик режимдан демократик жамиятга ўтишда намуна сифатида қарар эди.\nКузатувчилар фикрича, Будапештдаги воқеалар Украина, Грузия ёки Қирғизистонда амалга оширилган инқилоблардан тубдан фарқ қилади. Чунки улардан фарқли ўлароқ, Венгрияда демократик ташкилотлар аллақачон пайдо бўлган.\nКестер Эдди Будапештда инглиз тилида чиқадиган “Budapest Sun” газетаси мухбиридир. Унинг фикрича, Венгриядаги бўҳрон ва икки йил олдин Украинада рўй берган “зарғалдоқ инқилоб” ўртасида сунъий ўхшашлик бор.\n“Тарихий ва ҳозирги вазият ўртасида жуда кўп ўхшашлик - сохта ўхшашликлар бор. Менимча, Украина икки йил олдин демократик давлат эмасди. Бу фикрга кўп таҳлилчилар қўшилади. “Зарғалдоқ инқилоб” пайтида намойишчилар ҳукуматдан жуда норози эди. Будапештдаги вазият Украинадагидан тубдан фарқ қилади”, – дейди К.Эдди.\nСобиқ социалистик давлатлар орасида энг етакчиларидан ҳисобланган Венгрия ҳамда Шарқий ва Марказий Европанинг ўнга яқин давлати 2004 йилда Европа Иттифоқига аъзо бўлган эди. ЕИнинг баъзи расмийлари собиқ социалистик давлатлар иттифоққа аъзо бўлиш учун пухта тайёргарлик кўриши кераклигини айтиб, унинг тез кенгайишига қаршилик қилмоқда.\nЛондондаги Европа ислоҳотлар маркази таҳлилчиси Катинка Бариш Венгрияда нималар содир бўлаётганини ҳозир англаш қийин экани, фуқароларнинг Будапешт ҳукуматидан ҳафсаласи пир бўлган бўлиши мумкинлигини айтади.\nУнинг таъкидлашича, Венгриядаги сўнгги воқеалар ЕИ кенгайишига қарши бўлган расмийлар манфаатига хизмат қилиши мумкин.\n“Венгриядаги воқеалар ЕИга янги аъзолар қабул қилиш борасида қизғин тортишувлар бўлаётган нозик пайтга тўғри келди. Ҳозир Болгариянинг иттифоққа қўшилишга тайёр ёки тайёр эмаслиги, Ғарбий Болқон давлатларини барча муаммолар билан ЕИга қўшиш ёки қўшмаслик, Европа давлатларидан анча ортда қолган Туркиянинг ҳам иттифоққа аъзо бўлиши ёки бўлмаслиги борасида мубоҳасалар бораётган пайтда Венгрияда шундай воқеалар рўй берди”, – дейди британиялик таҳлилчи.\nК.Бариш фикрича, энг хавфлиси, 25 давлат аъзо бўлган ЕИнинг айрим расмийлари Венгриядаги воқеаларни рўкач қилиб, иттифоққа аъзо бўладиган давлатлар учун тайёргарлик муддати бир неча йилга узайтирилишини талаб қилиши мумкин.


Ўзбекистонда озиқ-овқат нархи пасайиши учун савдодаги тўсиқлар, яъни божлар ва бюрократияни олиб ташлаш керак, дейди иқтисодчи Беҳзод Ҳошимов. “Гўштга бож йўқ-ку, дейишингиз мумкин, лекин иқтисодиёт шундайки, битта товарга қўйилган бож бошқа товарнинг нархи қимматлашига олиб келади”, дея тушунтиради у.\nАҚШнинг Висконсин университети бизнес-мактаби докторанти, иқтисодчи Беҳзод Ҳошимов Kun.uz'га берган интервьюсида соҳаларни ривожлантиришга берилаётган имтиёзлар ва уларнинг иқтисодиётга таъсири, маҳаллий бюджетларнинг бир қисми фуқаролар таклифлари асосида тақсимланиши ва хусусийлаштириш жараёнлари ҳақида атрофлича сўз юритди.\nТўлиқ интервьюни юқоридаги видеода томоша қилинг. Қуйида эса суҳбатнинг биринчи қисми матн шаклида тақдим этилади. Унда турли тармоқларни ривожлантириш учун имтиёзлар ва озиқ-овқат маҳсулотлари нархлари ҳақида сўз боради.\nИмтиёзларнинг кўплиги бозордаги мувозанатни бузади, дейди суҳбатдошимиз.\n“Бирор соҳага имтиёз бериш – қаерга пул тикишни бозордан кўра мен яхшироқ биламан дейишга тенг”\n— Иқтисодиётнинг у ёки бу соҳасига имтиёз ва преференциялар берилишининг иқтисодий оқибатлари қандай бўлиши мумкин? Чорвачилик ёки паррандачилик каби тармоқларга имтиёзлар берилиши бу соҳаларнинг келгусида ривожланиб кетишига сабаб бўла оладими?\n— Қонуният тариқасида, истиснолар ва имтиёзлар яхши нарса эмас. Лекин баъзан мантиққа асосланган ҳолда имтиёзлар тақдим этилиши ҳам мумкин.\nБаъзи бир хил алоҳида имтиёзларнинг кўлами кичкина бўлгани учун умумий иқтисодиётга таъсир ўтказмаса-да, кўлами катта имтиёзларнинг салбий таъсири бор. Ўзи, имтиёзлар берилишининг сабаби – ўша соҳага етарлича пул кириб бормаяпти, деб ҳисоблаш. Имтиёзлар ўша соҳага кўпроқ маблағларни жалб қилиш учун тақдим қилинади. Бунинг фалсафий илдизи шундаки, бирор соҳага имтиёз бериш – қаерга пул тикишни бозордан кўра мен яхшироқ биламан дейишга тенг.\nБир соҳага имтиёзларнинг берилиши бошқа соҳалардан инвестиция ва маблағларни, инсон капиталини камайтириш ҳисобига амалга оширилади. Биз қайсидир соҳага имтиёз берсак, инвесторлар шу соҳага пул тикишни бошласа, улар бошқа соҳаларга ажратиши мумкин бўлган пулни ушбу соҳага ажрата бошлашади, яъни сунъий тарзда бозор мувозанати бузилади.\nХўш, қандай ҳолларда имтиёз бериш мумкин? Бу ўринда бозорда йўқ бўлган нарсаларни айтиш мумкин. Кўплаб иқтисодий хатти-ҳаракатларимизнинг ташқи таъсирлари бор; масалан, мен бир маҳсулотни ишлаб чиқарсам, экологияга салбий таъсир кўрсатаман, ана шу салбий жиҳат – ташқи таъсир.\nБу ташқи таъсирнинг жамиятга етказаётган зарари менинг бухгалтерлик ҳисоб-китобларимда акс этмайди. Мен 100 сўмга олиб, 50 сўм харажат қилиб, 200 сўмдан сотяпман ва 50 сўм фойда кўряпман, деб ҳисоб-китоб қиламан, ваҳоланки мен 50 сўм фойда қилаётган бўлсам-да, шу 50 сўмни деб жамиятга 100 сўмлик зарар келтираётган бўлишим мумкин. Мана шу нарса – ташқи таъсирлардир.\nТашқи таъсирлар ижобий бўлиши ҳам мумкин. Масалан, таълим. Тадбиркор даромад кўриш мақсадида таълим муассасаси очади, лекин бу орқали жамиятга билвосита фойда ҳам келтиради. Яъни таълим муассасаси очган тадбиркор 50 сўм топаётган бўлса, жамият унинг фаолиятидан 100 сўм топаётган бўлиши мумкин.\nЁки бошқа бир мисол: кимдир боғ қиляпти. Бу боғ унга 0 сўм, жамият учун эса 100 сўм фойда келтиряпти.\nДемак, ҳукуматлар имтиёз қўллайдиган соҳалар ижобий ташқи таъсирларга эга бўлиши муҳим.\nШу билан бирга, салбий ташқи таъсирларга эга соҳаларга манфий имтиёзлар қўллаш ҳам мумкин. Масалан, экологияга зарар етказадиган фаолият турлари учун солиқларни баланд қилиб қўйиш. Бу ҳам бозордаги мувозанатга аралашиш бўлади, лекин биз рағбатларни тўғри қўйишимиз керак.\nСиз айнан чорвачилик ва паррандачиликни айтдингиз. Улар бозорда мавжуд тадбиркорлик фаолияти бўлгани учун мен уларнинг ташқи таъсирларини кўрмаяпман. Яъни идеалда чорвачиликнинг жуда ҳам оммалашиб кетиши яхшими ёки ёмонми, деган саволга жавоб, менимча, ёмонга яқин. Чунки чорвачиликнинг ҳам экологик таъсирлари бор. Ҳар бир килограмм гўштни етиштириш учун неча минг литр сув кетади.\nЮқоридагилардан келиб чиқиб, имтиёзлар керакми-йўқми деган саволга қисқа жавоб – вазиятга қараб. Бунда бирор соҳага имтиёз беришдан олдин бу соҳанинг ташқи таъсирларига қараш керак.\nУмуман олганда эса қонуният тариқасида имтиёзлар бериш ёмон, деган бўлардим.\n“Имтиёзларнинг ҳисобланган зарари ҳақиқий зарардан кам бўлади”\n— Яқинда Солиқ қўмитаси раисининг ўринбосарига турли солиқ имтиёзлари қанчалик самара бергани баҳоланадими, деб савол берганимизда: “Йўқ, баҳоланмайди, лекин таклиф бўлса, бу қийин иш эмас” деган жавоб олгандик. Балки биздаги муаммо ҳам имтиёзлар тақдим қилиниб, унинг якуний самараси билан ҳеч ким қизиқмаётганидадир?\n— Муаммо шундаки, имтиёзларнинг натижасини бухгалтерлик жиҳатдан ҳисоблаб чиқса бўлади, лекин иқтисодий оқибатларни ҳисоблаб бўлмайди. Иқтисодий жиҳати деганда мен “opportunity cost”ни назарда тутяпман.\nБуни тушунтириш учун, айтайлик, бир деҳқонга маълум миқдорда ер берасиз ва унга ўша ерда буғдой экасан, дейсиз. Деҳқон ўша ерда буғдой экади ва йилнинг охирида 1 сўм зарар кўради. Сиз эса айтасиз: “Ҳа, деҳқонни буғдой экишни мажбурлашнинг салбий томони – у 1 сўм зарар кўрди”. Лекин 1 сўм зарар – бухгалтерлик зарари. Иқтисодий зарари эса ўша деҳқон буғдой ўрнида бошқа нарса экканида нима бўларди, ана шунда. Агар деҳқон буғдой эмас, масалан, картошка экканида 100 сўм фойда қилиши мумкин эди, ҳозир 1 сўм зарар қилди.\nБундан шу нарса келиб чиқадики, деҳқонни буғдой экишга мажбурлаш қарорининг иқтисодий зарари 1 сўм эмас, балки 101 сўмни ташкил этади.\nҲозир сиз имтиёзларнинг самараси ҳақида сўрадингиз. Лекин улар бунинг фойда ва зарарини ҳисоблаб чиқишса ҳам, ҳеч кимда имтиёзлар бўлмаганида нима бўлиши ҳақидаги тасаввурлар йўқ. Қайсидир соҳага имтиёз беришингиз ўша соҳага инвесторларни жалб қилади, агар имтиёз бермаганингизда шу соҳага сарфланган пуллар қайси соҳанинг ривожланишига сабаб бўлган бўларди, ана шуни ҳисоблаб бўлмайди.\nОлдингизда икки йўл чиқса, сиз чапга кетсангиз, ўнгга кетганингизда нималарга эришишингиз мумкинлиги ҳақида умуман тасаввурга эга бўлолмаганингиздек, имтиёзлар берилмаганида қандай натижаларга эришилиши мумкинлиги ҳақида ҳам аниқ тасаввур қилиш мушкул. Имтиёзлардаги энг катта муаммо шундаки, биз бўлиши мумкин нарса ва бўлган нарса ўртасидаги фарқни топа олмаймиз. Натижада ҳар доим зарарларни етарли даражадан анча камроқ ҳисоблаймиз.\nЭртага бирор ташкилот фалон имтиёзнинг зарари 2 сўм бўлди, деса, бу – бухгалтерлик зарари бўлади. Асл зарар кўламини эса билолмаймиз, бунинг учун эксперимент қилиб кўриш керак бўлади. Эксперимент ўтказиш эса бу алоҳида мавзу.\n“Имтиёзларнинг сиёсий ҳисоб-китоби ҳам муҳим”\n— Имтиёзлар бутун дунёда бор, масалан АҚШда ҳам. Ривожланган ва ривожланаётган мамлакатларда тақдим қилинаётган имтиёзлар ўртасида қанақа фарқлар бор?\n— АҚШ ёки бошқа ривожланган мамлакатларда ҳам имтиёзлар бор, аммо уларда ҳукуматнинг ваколатлари анча чекланган. АҚШни олайлик. Америкада давлатнинг тижорий корхоналари ёки давлат банклари деярли мавжуд эмас. Иқтисодиётда инструментлар нуқтайи назаридан ҳукуматнинг аралашуви анча камроқ. Қолаверса, сиёсий босим юқори.\nАмерикада кўплаб имтиёзлар қишлоқ хўжалиги соҳасига берилади. Баъзи штатларида соя ёки маккажўхори каби экинларни етиштиришга етарлича имтиёзлар бор. Бу имтиёзлар яхшими ёки ёмонми дейилса, албатта, ёмон, аммо масаланинг сиёсий жиҳати бор: сайловларда биринчи кокус Айова штатида бўлиб ўтади, бу фермерлар штати бўлгани учун сайланмоқчи бўлган сиёсатчилар: “Биз маккажўхорига субсидияларни олиб ташламоқчимиз”, деса, турган гапки, сайловдан ўта олмайди.\nҚишлоқ хўжалиги соҳаларига субсидия бериш ёмонлигини АҚШ президенти ҳам, аксарият конгрессменлар ҳам билади, лекин бу субсидиялардан воз кечишнинг сиёсий харажатлари ниҳоятда баланд, шунинг учун ҳеч ким бунга журъат этмайди, чунки сайловда ютқазиши мумкин.\nДемак, АҚШдаги имтиёзлар ҳақида гапирганда, бу имтиёзларнинг аксари сиёсий босим остида берилишини кўзда тутиш керак.\nИмтиёзларнинг берилиш тарихига назар соладиган бўлсак ҳам, тор доирадаги гуруҳларнинг ҳукумат ва сиёсатчиларни “гаровга олиши” натижасида тақдим қилинган. ХIX асрда пўлат ишлаб чиқарувчилар четдан келадиган пўлатга бож қўйишни ҳукуматдан талаб қилган. XX асрнинг ўрталаригача эса чет элда ишлаб чиқарилган автомобилларни Америка бозорига олиб кириш учун божлар бўлган. Ва ҳоказо.\nДунё ривожланган сари, сиёсатчилар ўзларини мана шундай манфаатдор гуруҳлар босимидан ҳимоя қиладиган воситаларни ўйлаб топа бошлашди. Улардан энг муҳими – Жаҳон Савдо Ташкилоти.\nЖСТнинг асосий ғояси – сиёсатчиларни тор доирадаги гуруҳлар босимидан ҳимоя қилиш. Ҳозир айтайлик қайсидир пўлат ишлаб чиқарувчи бож жорий қилиш учун конгрессменларга босим ўтказса, улар айтади: “Ўртоқлар, биз сизлар хоҳлаган божни қўйиб берамиз, лекин бунинг эртасига бизни ЖСТда судга беришади. Кейин бу божларни олиб ташлашга тўғри келади”.\nДарҳақиқат, ЖСТдаги судларда энг кўп ютқазган мамлакат – АҚШ. Буш ҳам, Обама ҳам божлар қўярди, кейин қайсидир мамлакат АҚШни судга берар ва Америка ютқазарди.\nОлдинлари конгрессменларга Карнеги ёки Форд томонидан босимлар қилинса, божни оширишга мажбур эдилар. Кейинчалик сиёсатчилар ўзларини ҳимоялаш учун Жаҳон Савдо Ташкилоти каби инструментларни жорий қилишди.\nИмтиёзлар ҳақида гапирганимизда, уларнинг тури, кўлами ва сиёсий ҳисоб-китоби муҳим. Демократик мамлакатларда бу нарсалар мураккаброқ.\nНарх қимматлигининг учта омили\n— Бир неча турдаги асосий озиқ-овқат маҳсулотлари учун имтиёзлар берилганига қарамай, бу маҳсулотлар арзонлашмаяпти. Буни қандай изоҳлаш мумкин?\n— Нархнинг ошиши имтиёзларга қанчалик боғлиқ ёки боғлиқ эмаслигини айта олмаймиз, чунки имтиёзлар бўлмаганида нарх қандай бўларди деган саволга жавобимиз йўқ. Лекин шуниси маълумки, нархнинг ошишига қарши қайсидир соҳаларга имтиёзлар бериш кўпинча яхши ғоя эмас, чунки бу бозордаги мувозанатни бузади. Қандай қилиб?\nГап шундаки, нархнинг ошиши бозордаги иштирокчиларга маҳсулотни кўпроқ ишлаб чиқариш, истеъмолчиларга эса камроқ истеъмол қилиш сигналини беради. Бозордаги нарх реалликни акс эттиради: озиқ-овқатга нарх қимматлашяптими, бу – тадбиркорлар учун сигнал, яъни кўпроқ ишлаб чиқариш ёки олиб кириш керак дегани. Бироқ, Ўзбекистоннинг географик жойлашуви сабаб транспорт харажатлари қиммат, айниқса озиқ-овқат маҳсулотлари учун. Иккинчидан, бизда жуда катта коррупцион ва бюрократик машина бор.\nЖаҳон банкининг мамлакатлар маҳсулотларни экспорт ва импорт қилишига қанча вақт кетади деган тадқиқотида, Ўзбекистон учун Беларусга нисбатан солиштирсангиз ҳам ўнлаб баробар қимматроқ ва узоқроқ вақт талаб этилади. Масалан, маълум бир товарни импорт қилишга Полшада 1 соат талаб этилса, бизда 160 соат керак бўлиши мумкин. Бу ҳам нархда ўз аксини топади.\nУчинчидан, импорт божлари. Бизда нафақат тайёр маҳсулотларга, балки хомашё маҳсулотларига ҳам юқори божлар бор.\nБожлар юқорилиги, транспортировка қимматлиги ва бюрократия – булар нархни қимматлаштиради.\nСингапурга ўхшаган очиқ бозорга эга ва транспорт харажатлари арзон мамлакатларда нарх ошишига нисбатан давлатда қанақадир инструментлар йўқ, чунки бозор шундоқ ҳам очиқ.\nЎзбекистонда нарх ошишига қарши нима қилишимиз мумкин, деган саволга жавобан айтардимки, ўзимиз қўйган тўсиқларни олиб ташлайлик, нарх пасаяди. Тўсиқларни олиб ташлаш озиқ-овқат нархига нисбатан босимни анча камайтиради.\nСиз айтишингиз мумкин, гўштга бож йўқ-ку, деб. Лекин иқтисодиётда кўп товарлар бир-бирига боғлиқ. Битта товарга бож қўйишингиз бошқа товарнинг нархи қимматлашига олиб келиши ҳам мумкин. Яъни бошқа нарсаларга қўйилган божлар сиз арзонлаштирмоқчи бўлган маҳсулотнинг нархига таъсир қилиши мумкин.\nДостон Аҳроров ва Мадина Очилова суҳбатлашди.


Fevral 15, 2021 - uzpress\nМамлакатда қирғиз-араб тадқиқот маркази қурилиши кутилмоқда. Бу ҳақда Таълим ва фан вазирлиги матбуот хизмати хабар бермоқда. Баёнотга кўра, 13-февраль куни вазир Алмазбек Бейшеналиев Бирлашган Араб Амирликларининг таълим вазири Хусейн Иброҳим ал-Ҳамадин билан учрашиш учун Абу-Дабига йўл олди. Томонлар таълим соҳасидаги ҳамкорликнинг долзарб масалаларини муҳокама қилдилар. «Учрашув давомида улар Қирғизистон-Араб қўшма илмий-тадқиқот марказини қуриш, талабаларнинг БАА университетларида стипендия дастурлари…\nBo'limsizАбу-Даби, Алмазбек Бейшеналиев, Бирлашган Араб АмирликлариLeave a comment


15:57 / 11.08.2017\nБостон университети профессори, ижтимоий тармоқларда ишлаш ва мулоқот қилиш бўйича катоб ҳамда маърузалар муаллифи Эрик Куалман "Хавфсиз тармоқ. Ижтимоий медиа ва ошкоралик даврида қадр-қимматни сақлаб қолиш қоидалари" китобида интернетда нима қилиш мумкин ва мумкин эмаслиги ҳамда бу сизнинг дунё билан алоқангизга қандай таъсир кўрсатиши ҳақида сўз юритади.\n1. Ота-онангиз олдида ноқулайлик туғдирувчи постлар қўйманг\nАгар сиз ўзингиз ёки компаниянгиз ҳақида ижобий тасаввур ҳосил қилмоқчи бўлсангиз, беандиша контентларни четлаб ўтинг.\n"Бир қоидани ёдда тутинг: офлайн режимда онангизни уятга қўювчи пост қўйиб, унинг интернетда тарқалишига йўл қўйманг".\nЭрик Куалман, «Хавфсиз тармоқ»\n2. Мақсадли аудиторияни кўзланг\nИжтимоий тармоқда қандай аудитория учун постлар қўйишингиз борасида аниқ бир тўхтамга келинг. Қандай мақсадларни кўзлаяпсиз - ўйлаб кўринг. "Кимга ва нимани намойиш қилмоқчиман?" саволининг жавоби тармоқдаги "фаолият"ни соддалаштиришга ёрдам беради.\nБиз кўпинча барчага баробар ёқишга ҳаракат қиламиз. Ўз одамларингизни танлаб олиб, бор эътиборни уларга қаратиш - анча осон ва самарали.\n3. Иғво тарқатманг\nТармоқда ҳамкасблар ва таниш-билишлар ҳақида текширилмаган маълумотлар ёки миш-мишлар тарқатманг. Иғвогар деган номдан қутулиш жуда қийин. Бундан ташқари, агар миш-миш тасдиқланмаса, сиз янада аҳмоқона вазиятда қоласиз.\n"Агар офлайнда бу ҳақида пичирлаб гапирсангиз, уни нашр қилманг".\n4. Ҳалол бўлинг\nИнтернетда ёлғон тез фош бўлади. Воқеаларни ҳаддан ташқари бўрттириб кўрсатманг, ўзингизни аслидан кўп иш тажрибасига эгадек кўрсатманг, бировнинг меҳнат маҳсулини ўзлаштирманг.\nШунингдек сохта ниқоб остига яшириниш эмас, ҳақиқий нуқтаи назарни намойиш қилувчи самимийлик ва дадиллик каби хислатлар ҳам ҳалоллик тушунчасига киради. Ёлғонга асосланган ажойиб образ ҳосил қилишга уринманг. Эртами-кечми ҳақиқат фош бўлади. Яхшиси, ижобий фазилатларингиз ва қадриятларингизга урғу беринг.\n"Ҳалоллик — бу сизнинг ёпиқ эшиклар ортида ёки сизни ҳеч ким кўрмаётган вақтда қилаётган ишингиз. Ҳалоллик — сизнинг, эътиқодингиз ва қадриятларингизнинг асл моҳияти ."\n6. Шикоят қилманг\nФолловерларингизни об-ҳаво, соғлиғингиз, сиёсий тизим ёки қўпол сотувчи борасидаги шикоятлардан халос этинг. Ҳар қандай шикоят салбий энергия узатади, бемаъни баҳсларга тортади ва умуман, бошқаларга ёмон кайфият улашади.\n6. Ҳар куни кимнидир мақтанг ва миннатдорчилик билдиринг\nИжобий изоҳлар ва постларни кўпайтиринг. Сервис маъқул келдими - компанияни мақтанг. Ҳамкасбингиз ишларингизни бажаришга ёрдам бердими - бунинг сиз учун нақадар муҳим аҳамият касб этишини таъкидлаб, миннатдорчилик пости ёзиб қолдиринг.\nИнтернетда негатив жуда кўп, шундай экан, тармоқда кўп ижобий маълумотларни улашувчи ноёб шахслардан бирига айланинг. Ижтимоий тармоқдаги дўстларингиз саҳифаларида кичик мақтовлар қолдиринг, лайклар қўйинг, уларни қўллаб-қувватланг - буларнинг барчаси сиз ҳақингизда ижобий ва ёқимли таассурот қолдиради.\n"Тадқиқотларнинг кўрсатишича, бошқалар ҳақидаги ижобий маълумотни чоп этиш ўзингизни ҳам бахтли қилади".\n7. Омма олдида танқид қилманг\nМақтовли ёки миннатдорчилик пости бўлса, уни чоп этиш мумкин ва керак ҳам, танқидни эса шахсий учрашувларга олиб қўйган яхши. Матнли форматдаги ҳар қандай танбеҳ тахмин қилганингиздан-да оғир ботиши мумкин.\nҲеч ким танқид остида қолишни ёқтирмайди, у ҳаттоки энг конструктив танқид бўлса ҳам, айниқса омма олдида. Изоҳлардан камчилик излаш, орфографик хатоларни тўғирлаш ва шу каби бошқа майда ва бефойда танбеҳларни унутинг.\n8. Хатоларни тўғирланг, уларни яширишга уринманг\nАгар тармоқда хатога йўл қўйган бўлсангиз, уни инкор этманг ва масъулиятни бошқаларга ағдариб, ўзингизни оқламанг.\n"Интернетдаги негатив вазиятлардаги хатти-ҳаракатларингиз сизнинг обрўингизга жиддий таъсир кўрсатади".\nХато қилиб, номақбул йўл тутдингизми? Бундай ҳолатда қуйидагилар тавсия этилади:\n1. Узр сўралган пост ёзинг ва ёқимсиз ҳолат учун жавобгарликни ўз зиммангизга олинг;\n2. Айбингизни ювиш учун нима қилишга тайёр эканингизни маълум қилинг;\n3. Ваъдангизни бажаринг;\n4. Воқеадан ўзингизга тўғри хулоса чиқаринг.\nИнтернет кичик хатони яшириш катта низоларга олиб келган ўнлаб ҳодисаларга гувоҳ бўлган. Шундай экан, номақбул ҳолатнинг бошланғич босқичидаёқ унинг олдини олинг.\n9. Шахсий мулоқотни биринчи ўринга қўйинг\nОдамлар реал ҳаётда учрашган кишиларга яхшироқ муносабатда бўлишади. Танишларингиз ва мижозларингиз билан мулоқот қилишда фақат интернет билан чекланиб қолманг. Имкон қадар улар билан учрашиб мулоқот қилишга ҳаракат қилинг.\nАгар орадаги масофа узоқроқ бўлса, видео ва аудиохабарлардан фойдаланинг. Одамлар овозингиз, гапириш оҳангингизни эшитиши, юзингизни кўриши муҳим аҳамиятга эга.\n10. Иш ва дўстлар учун алоҳида профиль очманг\nКўп фойдаланувчилар ижтимоий тармоқларда бир неча профилга эга: бири - иш учун, иккинчиси - дўст-биродарлар учун. Бунинг натижасида инсон ўз шахсини гўёки расмий ва ҳақиқийга ажратади.\nҲеч бўлмаганда икки сабаб туфайли профилларни кўпайтирмаслик керак:\n1. "Тўғри" образга киришиб, ўзлигингизни йўқотиб қўйишингиз мумкин. Тармоқдаги "иккиюзламачилик" эса кўп энергиянгизни тортиб олади.\n2. Шахсий аккаунтни топиш осон. Фолловерлар сизнинг расмий образингиз ҳақиқийсидан қанчалик фарқланишини билгач, ёқимсиз вазият юзага келиши мумкин. Шу боис ишчи образингиз ва норасмий қизиқишларингизни ўзаро уйғунлаштиришга ҳаракат қилинг.


Марифатпарвар жадидлар – .:: Xadicha.uz\n«Устоз ва мураббийлар» куни яъни, халқимиз ёшларини тарбия қилувчи буюк муаллимлар кунида Муҳтарам Президентимиз халқимизнинг энг оғир кунида миллатни олим тарбияси ва келажагини ўйлаб жон куйдирадиган улуғ маърифатпарвар жадид боболармизни эслаб, хотирлаб қуйидагича қонун қабул қилдилар,\nЎзбекистон Республикаси Президентининг Фармони:\n“Ватанимиз тарихининг ғоят мураккаб даврида- ХХ аср бошларида ўзининг маърифатпарварлик фаолияти ва фидокорона хизматлари билан миллий таълим- тарбия тизимини яратиш ҳамда юртимиз истиқлоли, халқимизнинг озодлиги ва эркинлиги, келажак авлодларнинг обод ва фаровон ҳаётини таъминлашга қўшган беқиёс ҳиссасини инобатга олиб, қуйидагилар « Буюк хизматлари учун» ордени билан мукофотлансин:\nМаҳмудхожа Беҳбубий (марҳум) – Туркистон жадидчилик асосчиларидан бири, адиб, педагог, олим\nМунавварқори Абдурашидхонов (марҳум) – атоқли маърифатпарвар мураббий, адиб, муҳарир ва жамоат арбоби”.\nБу қонундан кўриниб турибдики, ўз халқи тақдири ва унинг келажагини ўйлаган зотлар ҳеч қачон унутилмайди. Уларнинг хизматлари эса ҳамиша қадрланади.\nХХ аср бошидаги турғунлик ҳолатида халқни фаровинлигини сақлаб қолиш мақсадида бир қақнча зиёлилар ўз жонлари эвазига халқни маърифатли қилишга ҳаракат қилдилар. Улардан «Ўрта Осиё Жадидлар отаси» номини олган Маҳмудхўжа Беҳбудий, Абдулла Авлоний, Мунаввар қори Абдурашидхонов, Садриддин Айний ва бошқа зиёлилар эди.\nБулардан юқорида таъкидлаганимиздек, «Ўрта Осиё Жадидлар отаси» номини олган таниқли драматург, публитист, дин ва жамоат арбобижадидчилик ҳаракати етакчиларидан бири Маҳмудхўжа Беҳбудий 1875- йил Самарқандда туғилган. яссавий авлодидан 18- ёшидан қорихонада мирзалик қилади. Қози, Муфтий даражасига кўтарилади. «Муфтий Маҳмудхожа Беҳбудий хазратларин ким эди? бу саволга жавоб бермоқ учун газета саҳифалари эмас, жилдлаб китоб ёзмоқ керак бўладур» деб ёзган эди Садриддин Айний. Ўтган асрнинг 20-йилларидаёқ Беҳбудий ҳақида бир неча асарлар яратилди. Жумладан, Абдулҳамид Азамат, Лазиз Азиззода, Завқий каби зиёлиларнинг мақолаларида унинг хотиралари эълон қилинди.\nБеҳбудийнунг илмий фаолияти билан танишадиган бўлсак, 1903-1904- йилларда Қозон ва Уфага бориб, у ердаги янги усул мактаблари билан танишади, татар зиёлилари билан алоқани йўлга қўяди. Янги усул мактаблари учун қатор дарсликлар яратишга киришиб, «Рисолаи асбоби савод» (савод чиқариш китоби 1904 ), « Тарихи ислом» (1909), «Амалиёти ислом»(1908), «Мунтаҳаби жўғрофияи умумий» ( Қисқача умумий география) каби китоблар чоп эттиради.\nМ. Беҳбудий ўзбек театри олдидаги хизматлари ҳам беқиёс бўлиб, У 1911 йилда« Падаркуш» – биринчи ўзбек драмасини ёзди. У яна ўзбек публистистиясида ҳам ўз ўрнига эга бўлиб, «Самарқанд» газетасини чиқаради. Газета ўзбек ва тожик тилларида ҳафтада икки марта чоп этилади.\nХулоса қилиб шуни айтиш керакки, жамиятимизни ривожлантириш учун, ёшларни илмий салоҳиятини ошириш ва келажак авлодга ота-боболаримизнинг илмий меъросини етказиш учун маърифатпарвар жадидларимизнинг илмий меъросларини асраб авайлашимиз керак.\nўқитувчиси Кенжабой Гулруҳ


Абдулла Қодирий. Ўқуш — ўрганиш (1936) | www.ziyouz.uz\nБош саҳифа МатбуотЖадид матбуотиАбдулла Қодирий. Ўқуш — ўрганиш (1936)\nМайда ҳикоялар ёзганда сўзни қандай тежаш керак\nМайда ҳикоялар устаси Чехов сўз тўғрисиға келганда ҳаддан ташқари хасис, ортиқча сўзлар сарф қилиш у ёқда турсин, керакликларидан ҳам мумкин қадар юлишга ҳаракат қилади. Ўзи айтади: «Майда ҳикоялар ёзганда сўзни ортиқча исроф қилғандан кўра, керакликларини ҳам мумкин қадар озроқ ишлатиш керак». Унинг ҳикояларида сўз исрофгарчилигига сабаб бўлатурған ортиқча деталлар ҳам бўлмайди. У бутун дегалларни ўзи айткан асосда ишлатади. «Биринчи кўринишда милтиқ бўлса, шу милтиқ учинчи ёки тўртинчи кўринишда, албатта, отилиши керак, йўқса милтиқ тўғрисида сўзлашнинг ҳожати йўқдир».\nУнинг «Буқаламун» ҳикояси ҳам бошқа кўп ҳикояларидай (журналимизнинг 10-сонида «Чиновникнинг ўлими» номли бир ҳикояси ҳам босилган эди) ғоят сиқиқ, қуюқ ёзилгандир.\nУнинг сўзга хасислиги ўқувчига малол келмайди. Яъни, айтмакчи бўлган фикрининг тушунилишини оғирлаштирмайди. «Буқаламун»да воқеа йилнинг қайси фаслида бўлаёткани айтилмайди, аммо бундаги сўзлардан фаслдан аниқлаш мумкин. (Албатта, бу сўзлар йилнинг фаслини билдириш учунгина келтирилмайди). «Палтомни еч-чи, Елдирин… Кун жуда исиб кетди… ёмғур ёғса ҳам ажаб эмас».\nҚуйидаги сўзлардан воқеа тушки овқагдан кейин бўлаётканини ҳам билиб бўлади:\n«Теварак жим. Майдончада ҳеч ким кўринмайди. Дўкон ва қовоқхоналарнинг эшиклари очиқ, ҳувуллаб турадилар. Бу эшиклар ёнида гадой у ёқда турсин, бир зоғ ҳам кўринмайди».\nДеталлар (воқеани ташкил этган воқеачалар) ҳам ўзи ёлғиз қолиб, кераксиз сўз бўлиб қолмайди. Масалан, ҳикоянинг бошида «Очумилов янги шинел кийган» дейилган экан, бу нарироққа бориб, шинелнинг ечилиши, яна кийилиши билан боғланади.\nХрукеннинг ўнг қўлини юқориға кўтариб, халойиққа қонаған бармоғини кўрсатиши, унинг: «Энди, шу мажруҳ бармоғим билан эҳтимолки бир ҳафта ишга ярамасман», деган арзи Очумиловнинг: «Сен аҳмоқ, қўлингни тушир! Айб ўзингда!» деб қичқириши билан боғланган.\nҲикояни «сер сув» (кўп сўзли) қилатурған нарсалардан бири кўрсатиш ўрнига сўзлаб беришдир. Агар Очумиловнинг «Буқаламун» эканини унинг сўзлари орқали кўрсатилмаса, автор томонидан таърифланса, дунё-дунё сўз кетар эди. Чехов буни ўзи айтиб бермасдан, Очумиловнинг ўз сўзи билан кўрсатади.\nОчумиловнинг дастлабки фикри:\n« Итни ўлдириш керак, қутурған бўлса ҳам ажаб эмас».\n« — Ит нозик, сен ҳўкиздай, бўйингни қара!»\nЯна ит генералники эмас, дейилгандан кейин:\n« — Генералнинг итлари қимматбаҳо нарсалар эди. Бу бўлса, эгасиз дайди итга ўхшайди. Эпақалиқ юнги ҳам йўқ. Шундай бемаъни итни ҳам сақлайдими киши»\n« — Балки қимматбаҳо зотли итдир».\n« — Бу эгасиз дайди ит».\nИт генералнинг акасига қарашли экани маълум бўлганда:\n« — Яхшиғина ит кўринади. Ўлгунча югурдак кўринади».\nМана бу диалогларга авторнинг ҳеч қандай изохи керак эмас. Бу диалоглар ҳам воқеани силжитади, ҳам ҳикоя қаҳрамони Очумиловни характерлайди.\nЧехов услубидаги айрим хусусиятни сезган Л. Толстой бундай деган эди: «Чеховнинг импрессионистларга ўхшаган ўзига хос формаси бор… Яқиндан қарасак, худди ҳар бир тўғри келган ва бир-бирига алоқаси бўлмаган бўёқларни фарқ қилмасдан ишлатганга ўхшайди, аммо узоқроқдан қарасанг, бу бўёқлардан ажойиб бир манзара вужудга келганини кўрасан».\nТолстойнинг бу сўзи Чеховнинг ўз сўзига жуда мос келади. У дейди: «Табиатни тасвир қилғанда майда бўлаклар олиш ва буларга шундай тартиб бериш керакки, ўқиб кўзингни юмганингда кўз олдингта бир манзара келсин».\n«Буқаламун» ҳикоясидан бирон сўзни чиқариб ташлаш ёки бирон сўзни қўшиш мумкин бўлмаганлиги, сўзга нақадар диққат қилғанлиғини кўрсатади.\nАбдулла Қодирий — Жулқунбой\n«Совет адабиёти» — 1936 йил, 3-сон.\n Санъатда рассомнинг, санъаткорнинг ўз субъектив мушоҳадаси, ҳис-туйғу ва таассуротларини бевосита акс эттириш.\n← Аввалги Аввалги Назир Тўрақулов. Ўзбек қариндошларимизнинг диққатларига (1922)\nКейинги → Кейинги: Абдулла Қодирий. «Ўткан кунлар» ҳам «Ўткан кунлар» танқиди устида баъзи изоҳлар (1929)


Ўшда турли миллат аёллари бирлашди. Натижа қандай?\n19 апрел 2021, Тошкент вақти: 18:51\nноябр 01, 2012\nЎшдаги байрамларда миллий кийимлардаги ўзбек болаларининг иштирок этиши миллатлараро ишонч тиклана бошлангани намунаси сифатида тақдим қилинмоқда.\nҚирғизистон жанубидаги Ўш ва Жалолобод вилоятларида миллатлараро низоларнинг олдини олиш мақсадида “Тинчликни сақловчи аёллар ташаббус гуруҳи” ташкил этилди. 160 аёлдан иборат мазкур гуруҳ турли миллат вакилларидан иборатдир.\n“Тинчликни сақловчи аёллар ташаббус гуруҳи” Евросиё жамғармаси ташаббуси билан ташкил этилиб, USAID ташкилоти томонидан молиялаштирилмоқда. Лойиҳа мувофиқлаштирувчиси Динара Қадирова миллатлараро низоларнинг ва маиший миллатчилик ҳолатларининг олдини олишда аёлларнинг роли ўта муҳим эканини айтди:\n-Ҳозирги кунда ҳам одамлар ўртасида конфликтлар борлиги сезилмоқда. Шунинг учун ҳам турли миллат вакилларидан иборат аёллар гуруҳлари ташкил этилди. Асосий мақсадимиз низоларга ва миллатчилик кўринишларига йўл қўймасликдир, –дейди Динара Қадирова.\nГуруҳ аъзоси бўлган Санобар Абдуалимованинг айтишича, мазкур лойиҳада қирғиз, ўзбек, уйғур, тожик, озарбайжон ва курд миллатига мансуб аёллар иштирок этмоқда. Улар аҳоли орасида миллатлараро ишончни қайта тиклаш юзасидан амалий ишларни ўтказишни режалаштирганлар. Ўшлик фаол аёллардан бири, Қирғизистон халқ артисти Ойтожи Шабдонованинг айтишича, 2010 йил қирғинини бошдан кечирган шаҳарда бугунги кунда бу каби ҳаракатлар жуда кўп. Бундан ташқари халқ ичида обрўли бўлган аёллар мустақил равишда ўзбеклар ва қирғизлар ўртасидаги ўзаро ишончни қайта тиклаш учун ҳар бир юзага келган имкониятдан фойдаланмоқда.\nЎшдаги нодавлат ташкилотларининг Ҳуқуқий гуманитар форуми аъзоси, ҳуқуқ ҳимоячиси Алима Шарипова ҳам бу каби гуруҳлар томонидан олиб борилаётган иш оддий одамлар ўртасидаги мулоқотнинг тикланишига улкан ҳисса қўшаётир, деб ҳисоблайди.\nАйни пайтда ҳуқуқ ҳимоячиси Қирғизистон ҳукумати томонидан бу борада қилинаётган иш чала бўлаётганини, оқибатда ўзбек ёки қирғиз миллати вакилларининг айримларида аламзадалик ҳисси сақланиб қолаётганини айтади:\n- Ҳукумат томонидан уйларни ва бизнесни қайта тиклаш каби муаммолар ҳал этилди. Бироқ буларнинг ортидан муҳим бир масала жавобсиз қолиб кетди: бу адолат ва ҳолислик масаласидир. Бугунги кунгача уйларга ким ўт қўйган, ким бу ишни мувофиқлаштирган, ким назорат қилган, нега оддий фуқаролар қўлига БТРлар ўтиб кетган деган саволлар ўрганилиб, бу борада бирорта жиноят иши очилмади. Иккинчи масала, адолатли судлов масаласидир. Судлар босим остида ҳукм чиқарганлари, адвокатлар калтаклангани юзасидан шу кунгача чоралар кўрилгани йўқ, -деди Алима Шарипова.\nБир қатор халқаро ҳуқуқ ҳимояси ташкилотлари ҳам Қирғизистонда адолатли судловни миллатлараро ишончнинг қайта тикланиши омили сифатида кўрадилар ва мамлакат ҳукуматини фуқароларнинг адолатли судловга бўлган ҳуқуқини тиклашга чақирадилар. Аммо Қирғизистонда бу борада ижобий силжишлар кузатилмаётгани айтилади. Масалан, Ҳюман Райтс Уотч инсон ҳуқуқлари ташкилоти, ўзининг куни кеча эълон қилинган баёнотида қирғизистонлик ўзбеклар устидан чиқарилаётган ҳукмларни "суд хатоси" ва "бу ҳукмлардан қасоснинг ҳиди келмоқда", деган.\nҚирғизистон президенти сайтида эълон қилинган расмий маълумотларга кўра, Ўш воқеалари бўйича 545 киши жиноий жавобгарликка тортилган. Улардан 400 нафари ўзбек, 133 киши қирғиз, 8 нафари бошқа миллатлар вакиллари. Бир умрга қамоқ жазосига ҳукм қилинган бир неча ўн одамнинг деярли барчаси ўзбеклардир. Айни пайтда, Қирғизистон президенти сайтида 2010 йил 10 июнида бошланиб, бир неча кун давом этган этник тўқнашувларда 442 киши ҳалок бўлгани айтилган. Қурбон бўлганлардан 295 нафари (70%) ўзбек, 123 нафари (29,2%) қирғиз, 1 рус, 1 покистонлик ва 1 уйғурдир.\nЧехиядаги портлаш, рус агентлари ва болгариялик қуролфуруш – Марказий Европада йирик жосуслик можароси


“...Бурунга сув тортишда муболаға қил” | Azon.uz - Ахборот-таҳлилий портал\n3601 09:00 12.07.2020\nПайғамбар соллаллоҳу алайҳи ва салламнинг амалда татбиқ этилмай қолган ёки кам татбиқ қилинадиган суннатларидан бири бурунга сувни қаттиқ тортиш хислатидир.\nРасулуллоҳ алайҳиссаломдан ворид бўлган саҳиҳ ҳадисда "рўзадор бўлмасанг, бурунга сув тортишда муболаға қил", яъни сувни қаттиқ торт, дейдилар.\nБу хислатни орамизда айрим кишилар қилиб юрган бўлишлари мумкин. Лекин кўпчилик буни бажармасликка ўрганган. Кўпчилик эса бу ҳақда ҳадиси шарифдан тавсия борлигини ҳам билмаса керак.\nДарвоқе, ҳозирги тиббиёт ҳам бундай қилиб бурунга сув тортиш турли бурун, мия, томоқ касалликларининг олдини олишини исботлаган.\nСиз эса, қадрли биродар, бу ишни Расулуллоҳ алайҳиссалом айтганлари учун қиляпман, деб бажараверинг, ажрингиз улуғ бўлади, қолган тиббий фойдалар ҳам бунинг ортидан келаверади. Пайғамбарга бу пайравлик ортидан, ким билсин, балки бошингизга келиши мумкин бўлган нечта балолардан омонда бўларсиз.\nОллоҳ таоло барчамизга офият берсин.\nРасулуллоҳ соллаллоҳу алайҳи васаллам Таҳорат Махсус Мақолалар Илм\n1605 17:00 10.03.2021\n2152 16:20 09.03.2021\n1713 12:00 11.09.2020


Криминал 18. Одам гўштидан манти, онаси ва опасини ўлдирган, Ўзбекистонда ушланган одамхўр ҳақида - EFFECT.UZ\nКриминал 18. Одам гўштидан манти, онаси ва опасини ўлдирган, Ўзбекистонда ушланган одамхўр ҳақида\n. 23:30 | 01.04.2021\nБугунги лойиҳамизнинг “қаҳрамони” Қозоғистон ҳудида кўплаб ваҳший жиноятларни содир этган одамхўр ҳақида.\nБу каннибал 8 нафар ёш қизни ўлдирган ва дўстларига одам гўштидан қилинган мантини едирган. Хуллас “Криминал 18” лойиҳасининг навбатдаги сонини ўқинг.\nЭслатма: 18 ёшга тўлмаган ва юраги бўшларга мақоланинг давомини ўқимасликларини тавсия қиламиз.\nОдам гўштидан манти\nСовет вақтида Қозоғистон СССРда одамхўр пайдо бўлгани ҳақида миш-мишлар пайдо бўлди. Ўша вақтда газеталар ва ички ишлар фуқароларни шаҳарда одамхўр кезиб юргани ҳақида жуда кўп маротаба огоҳлантирилганди.\nБу иш жуда шов-шувларга сабабчи бўлган, чунки пойтахтда ёш қизлар бедарак йўқолишни бошлади. Бедарак йўқолган қизлар эса ўлик ёки бўлакларга бўлинган ҳолатда топилган. Олмаотада жами 8 та қиз одамхўр ўлжасига айланган.\nБир куни жиноятчи уйига қурилишда бирга ишлайдиган ҳамкасбларининг туғилган кунининг нишонлаш учун чақиради ва зиёфатда маст бўлиб қолади.\nЗиёфатдагилар шира кайф бўлиб қолганда, бир меҳмоннинг овқатидан одам тирноғи чиқади. Буни кўрган барча қўрқиб “бу нима ва умуман овқатга қаердан тушиб қолди?” деб сўрашади.\nУ эса бунга: “Бу ерда ҳайрон қоладиган нарса йўқ. Сизлар одам гўштидан манти ва чучвара единглар”, – деб жавоб қайтаради.\nБу гапларни эшитган меҳмонлар уни зудлик билан милицияхонага олиб боришади. Узоқ вақт давом этган суриштирувлардан кейин, одамхўр айбсиз деб топилади ва у изоляция қилинади.\nШифокорларнинг катта хатоси\nСовет даврида ижтимоий хавфли шахслар махсус психиатрия касалхоналарида сақланган. Бу касалхонада беморлар умуман кўчага чиқарилмаган. Уларга қараб текширувчилар жиноятчиларнинг психологик портретлари тузилган, бу эса ҳуқуқни муҳофаза қилиш органларининг ишини анча енгил қилган.\n80 йилларнинг охирида одамхўр ўтирган шифохона молиялаштириш бутунлай тўхтатилди. Шундан кейин шифокорлар эса одамхўрни шунчаки озодликка қўйиб юборишди.\nФақатгина учинчи кун шифокорлар нима қилиб қўйишганини тушинишди. Уларнинг бу ҳаракатлар идан кейин шаҳарда катта шовқин кўтарилди. Каннибални зудлик билан қидиришга тушилди.\nШаҳар бўйлаб барча фуқароларга: “Одамхўр озодлик”да деб огоҳлик сигнали берилди.\nОдамхўрнинг Тошкентда қўлга олиниши\nЎша пайтда Александр Зеличенко Иссиқкўл вилояти жиноий қидирув бўлимини бошқарган. Бир неча кундан сўнг, маҳаллий чўпон Зеличенконинг офисига келиб, яқин атрофдаги тоғларда яширинган номаълум одамни кўрганини айтган.\nМилиционер жуда катта масофани босиб ўтилишини назарга олиб, ўзига қўшимча ёрдам сўраш учун ўзи турган туман ҳарбий қисмига борган.\n“Мен ўзимиз билан бир туманда жойлашган ҳарбий қисм командирига ёрдам беришни сўрадим. У қатъийлик билан йўқ деди.\nЎшанда мен унга офицерлар рафиқалари шаҳардаги энг чиройли аёллардан бири эканлигини эслатдим. Бу иш берди, ҳарбийлар бундан қўрқишди ва ёрдам беришга рози бўлишди”, – деб эслайди Зеличенко.\nМахсус операция учун гарнизон бир қатор аскарларни, бир нечта зирҳли транспортёрларни ва бошқа барча нарсаларни ажратди.\nУлар одамхўрни Иссиқкўл тоғларида бир неча кун қидирув ишлари олиб борилди. Шундан сўнг, унинг Тошкентда ҳибсга олинганлиги тўғрисида хабар келди.\n“Темир тиш “\nНиколай Жумагалиев 1952 йил Олмаотанинг Узун-Апач қишлоғида туғилган. Оилада у ягона ўғил бўлган. Николай уч нафар опаси билан ўсган, улардан бири бедарак йўқолган.\nЎқишни битиргач, у армияда хизмат қилди. Институтга кира олмагандан сўнг, кўплаб ишларда ўзини синаб кўрди.\nШундан кейин у Олмаотага қайтиб, ўт ўчириш қисмига ишга киради. Николайнинг ҳамкасблари уни кўпинча “темир тиш” деб чақиришган ва Жумагалиев кўпинча аёлларнинг ишини қоралар ва уларни жазолаш кераклигини айтар эди.\n1978 – йил одамхўрнинг биринчи ўлжаси\n“Мен тушимда бўлакларга бўлинган аёллар ва уларнинг қўллари, оёқларидан оқаётган қонларни кўрар эдим”, – деган эди жиноятчи.\nБир куни Жумагалиев қишлоқ трассасида бир қизни кўради ва тезда унга ҳужум қилади. Қизни аҳлатхонага олиб бориб, бўйнидан сўйиб ташлайди ва оқаётган қонни ичади.\nШундан кейин, у қизни бўлакларга бўлиб, танани сўмкасига солади ва уйига олиб кетади. Қолдиқларни эса кўмиб ташлайди.\nЖумагалиев ўлжанинг гўшти билан бир ой озуқланади, ярмини пишириб еса, ярмини тузлаб қўяди. Бир йилдан кейин у ўт ўчириш қисмдаги ҳамкасбини ноҳосдан отиб қўяди ва 4 йилга қамалади. Бироқ уни қамоқда ўзини яхши тутгани учун 8 ойдан кейин қўйиб юборишади.\nМен руҳни танадан чиқиб кетишини кўришни хоҳлар эдим\nОзодликка чиқиб, Жумагалиев ўлдиришни давом этди. У қизлар билан танишиб, улар билан бирга жинсий алоқа қилгандан кейин бўғиб ўлжанинг бўйнидан секин аста пичоқ билан сўйиб ташларди.\n“Мен руҳ танадан чиқиб кетишини кўришни хоҳлардим”, – деб изоҳлаган эди.\n1979 йил апрелдан июнь ойигача у уч кишини гумдон қилди. У ибодатхонадан қайтаётган кекса аёлни ўлдирди. Тунда ўзининг уйига кириб ухлаб ётган онаси ва қизини ўлдирган;\nКейин у ўғриликда гумон қилинган маъшуқасининг уйига борди. Қиз билан ёлғиз қолган Жумагалиев қиз билан ухлаб қолди ва у билан бироз гаплашию ўтирди ва унинг бўйни кесиб ташлади.\nУ ҳали ҳам тирик бўлиши мумкин\nЖумагалиев дўстларини одам гўштидан қилганидан манти билан меҳмон қилганидан кейин, уни 1981 йил қўлга олишди.\nЖиноятчини айбсиз деб топилиб руҳий касаллар шифоханасига жўнатилди ва Николай у ердан 8 йилдан кейин қўйиб юборилди.\nЖумагалиев Ўзбекистонда қўлга олинганидан кейин 1994 йил Николай расман ўзи ўсган қишлоққа жўнатилди.\nУ ерда унинг қишлоқдошлари нафрат билан кутиб олишди: аёллар икки чақирим нарида ўтса, эркаклар унинг юзига тупирардилар. Бунга чидай олмасдан у қишлоқдан қочиб кетади.\nТурли манбаларнинг хабар беришича, Жумагалиев ҳали ҳам тирик. У Олмаота яқинидаги жиноятчилар учун махсус шифохонада сақланмоқда – у ерда у ўлим жазосини сўраган, аммо унинг сўрови рад этилган.\nАброр Эшонхонов ва Аброр Поёнов\nTeglar:Toshkent, Аброр Поёнов, Криминал18\nХорижий журналист миллий қонунчиликка риоя қилмаслиги мумкинми?\nУниверситет декани ўринбосари пора билан ушланди


Ўзбекистон Франциядан сувни тежовчи технологияларни сотиб олади\n22 ноябр 2019, Тошкент вақти: 17:56\nЎзбекистон Франциядан қишлоқ ҳўжалигида сув истеъмолини кескин қисқартирадиган замонавий технологияни сотиб олади. Бу ҳақда Франциянинг Ўзбекистондаги элчихонаси расман маълум қилди.\nМаълумотномада айтилишича, бу борадаги шартнома Франция ишлаб чиқариш корхоналарининг MEDEF International ташкилоти делегациясининг Тошкентга қилган ташрифи доирасида имзоланган. Француз делегацияси Тошкентда 31 майдан 2 июнгача бўлгани хабар қилинди.\nБундан ташқари MEDEF International ва Инвестициялар бўйича Давлат қўмитаси ўртасида 12 соҳада ҳамкорлик қилиш бўйича келишув имзоланган.\nФранция Ўзбекистонга қишлоқ хўжалиги, банк сектори, мудофаа, транспорт, юқори теҳнологиялар, қурилиш, энергетика каби соҳаларда ҳамкорлик қилишни таклиф этмоқда.